รองนายกรัฐมนตรี กำชับทุกหน่วยงานที่เกี่ยวข้อง บังคับใช้กฎหมาย สัญญาณเตือนลดพฤติกรรมเสี่ยงก่อนสงกรานต์
รองนายกรัฐมนตรี กำชับทุกหน่วยงานที่เกี่ยวข้อง บังคับใช้กฎหมาย สัญญาณเตือนลดพฤติกรรมเสี่ยงก่อนสงกรานต์  พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า สัปดาห์สุดท้ายก่อนการเดินทางกลับภูมิลำเนาของประชาชน ในห้วงเทศกาลสงกรานต์ พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ได้ย้ำขอให้ทุกส่วนราชการ เน้นการบังคับใช้กฎหมายที่เกี่ยวข้องกับการใช้รถใช้ถนนอย่างจริงจัง ร่วมกับการรณรงค์ขอความร่วมมือประชาชนผ่านสื่อมวลชนในทุกช่องทาง เพื่อลดความประมาทและพฤติกรรมเสี่ยงในการใช้รถใช้ถนน โดยเฉพาะการบังคับใช้กฎหมายโทษสูงสุดกับการเมาแล้วขับ ขับรถเร็วและประมาท อันเป็นเหตุให้เกิดการเสียชีวิต พร้อมกำชับให้หัวหน้าส่วนราชการทุกส่วนในทุกจังหวัด ตรวจสอบความพร้อมมาตรการต่างๆ และดำรงความเข้มข้นบังคับใช้กฎหมาย เพื่อความปลอดภัยบนท้องถนนตลอดเทศกาลสงกรานต์ต่อเนื่องกันไปทั้ง 6 มาตรการสำคัญ เพื่อลดปัจจัยเสี่ยงด้านคน ยานพาหนะและสภาพแวดล้อม การดูแลความปลอดภัยนักท่องเที่ยว การช่วยเหลือหลังเกิดอุบัติเหตุ และมาตรการบริหารจัดการ ที่เน้นตอบสนองการแก้ปัญหาอย่างมีประสิทธิภาพ รวดเร็วและปลอดภัย โดยเฉพาะในกลุ่มเสี่ยงผู้ใช้มอเตอร์ไซด์ รวมทั้งพื้นที่จังหวัดและชุมชนที่มีสถิติการเกิดอุบัติเหตุสูงในทุกปีพลโท คงชีพ กล่าวเพิ่มเติมว่า ห้วงเวลาแห่งความสุขนี้ ทุกครอบครัว ต้องมีส่วนร่วมเฝ้าระวังและดูแลความปลอดภัยกันและกัน ควบคู่กับการทำงานหนักของเจ้าหน้าที่รัฐ พร้อมกับขอความร่วมมือทุกภาคส่วน ร่วมกิจกรรมรณรงค์ “ ขับรถมีน้ำใจ รักษาวินัยจราจร” รวมทั้ง “ ขับช้า เปิดไฟหน้า คาดเข็มขัด” และ “มอเตอร์ไซด์ เปิดไฟหน้า ใส่หมวกกันน็อค” พร้อมทั้งขอให้เข้าใจการทำงานของเจ้าหน้าที่รัฐ ที่จำเป็นต้องเข้มงวดบังคับใช้กฎหมาย ซึ่งอาจได้รับความไม่สะดวกบ้าง แต่เพื่อความอยู่รอดปลอดภัยจากอุบัติเหตุของประชาชนทุกคน